Lavarout a rit ivez n'eus bet kavet eiler ebet ganeoc'h evit kelenn e brezhoneg. Degas a reomp da soñj deoc'h he doa kinniget Div Yezh deoc'h e miz Mezheven tremen, dre vouezh he frezidant, kas deoc'h anvioù eilerien. Respontet e oa bet deomp ne oa ket dav. Aet eo Div Yezh da c'houzout stad an traoù ha da gaout keleier rak soursiet omp gant perzh ar servij publik. Tri c'helenner da nebeutañ a  oa aet war ar renk kerkent ha dibenn miz Mezheven evit bezañ eilerien. Koulskoude da zeiz an distro-skol e miz Gwengolo, n'o doa bet keloù ebet c'hoazh. Pa n'o doa keloù ebet ha pa oant en arvar a vezañ dilabour ez eo bet gwell ganto asantiñ kinnigoù implijerien all. Ma youlfed mankout a gelennerien ne rafed ket en un doare all. Hag a-hend-all e vank ur wezh ouzhpenn ur c'helenner e S.-Maloù.